Facebook

Facebook (an piemontèis a sarìa Scartari dij moro) a l'é 'n sit che a fa part ëd la categorìa dle rej sossiaj.

A l'é stàit fondà al 4 ëd fërvé dël 2004 da Mark Zuckerberg, che antlora a l'avìa disneuv ani, student a l'Università ëd Harvard.

A l'é peui stàit slongà al MIT, a l'Università 'd Boston, al College ëd Boston e a tute le scòle Ivy League an doi mèis.

Mach an n'ann vàire università a son ëstàite giontà e 'dcò tante përson-e con n'adrëssa 'd pòsta eletrònica gropà a n'università (për esempi .edu .ac.uk, e via fòrt) a l'han avù ij drit për partessipé. Donca al 27 ëd fërvé dël 2006 a l'ha argionzù tute le scòle e le grande asiende.

Da l'11 dë stèmber dël 2006, chicassìa ch'a l'abìa pì che 13 ani a peul partessipé andrinta a un-a o a pì rej 'd partessipant.

Ant un prim moment Facebook a l'é nàit con ël but ëd manten-e an contat jë student ëd j'università e dle scòle ëd tut ël mond antramentre che ancheuj a l'é na rej sossial che a buta ansema j'utent ëd la ragnà ëd tut ël mond.

Dël 2007 a l'é intrà ant la classificassion dij des sit pì visità ant ël mond e a l'é 'l sit ëd fòto pì rìch ant jë Stat Unì, con 60 milion ëd fòto carià tute le sman-e.

Ël nòm Facebook a nass da j'anuari dla scòla con le fòto ëd minca student (facebooks) che vàire scòle e ij college american a fan publiché minca ann përchè parèj le përson-e del campus a peulo conòss-se tra 'd lor.

 L'aspet finansiari 
Con 1 miliard e 250 milion d'utent ël sit a l'é valutà 16 miliard ëd dòlar.
Ai 18 ëd maj 2012 a l'é stàit antroduvù an borsa.
Ai 29 ëd gené 2014 a l'ha nonsià dij profit ecessionaj d'1,5 miliard ëd dòlar.

Categorìa:Sit famos ëd la Ragnà